Diari Oficial de la Generalitat Valenciana


Sumari del DOGV 6347, del 03-09-2010 (2010/9528)

DECRET 118/2010, de 27 d'agost, del Consell, pel qual s'ordenen i prioritzen activitats de les estructures de suport per a un ús racional dels productes farmacèutics en l'Agència Valenciana de Salut.
-------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/08/27/118**

### Versions

 30/06/2021 - Actualitat  06/03/2013 - 29/06/2021  Text inicial: 04/09/2010 - 05/03/2013 

### Dades del document

Número de DOGV
:   6347

Data del DOGV
:   03-09-2010

Secció del DOGV
:   I. DISPOSICIONS GENERALS

Número del document
:   2010/9528


Data del document
:   27-08-2010

Organisme emissor
:   Conselleria de Sanitat

Tipus de document
:   Decret

Correcció d'errades

Anàlisi jurídica

 Descriptors 

:   * legislació
    * producte farmacèutic
    * farmacologia

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 30.06.2021 –**

 

**Decret 118/2010, de 27 d'agost, del Consell, pel qual s'ordenen i prioritzen activitats de les estructures de suport per a un ús racional dels productes farmacèutics en l'Agència Valenciana de Salut.**

 

[**(DOCV núm. 6347 de 03.09.2010)**](http://www.docv.gva.es/datos/2010/09/03/pdf/2010_9528.pdf) **Ref. 009649/2010**

 

 

PREÀMBUL

 

I

 

L'assistència farmacèutica i el foment de l'ús racional del medicament es fa a la Comunitat Valenciana des de diferents figures i unitats assistencials. D'estes cal destacar les oficines de farmàcia, els servicis de farmacologia clínica, els servicis farmacèutics hospitalaris, les unitats d'atenció farmacèutica de pacients externs, els servicis farmacèutics de servicis socials, els servicis farmacèutics d'àrea de salut i la Inspecció Farmacèutica de Servicis Sanitaris, que garanteixen el suport i l'assessorament necessari als professionals sanitaris a fi d'aconseguir com a fi últim l'ús racional del medicament.

La modernització de les estructures sanitàries a la Comunitat Valenciana troba suport en la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, en el Decret 25/2005, de 4 de febrer, del Consell, pel qual s'aproven els estatuts reguladors de l'Agència Valenciana de Salut, i en el Decret 74/2007, de 18 de març, que aprova el reglament sobre estructura, organització i funcionament de l'atenció sanitària de la Comunitat Valenciana.

Les referències anteriors, juntament amb les innovacions incloses en la Llei 29/2006, de 26 de juliol, de garanties i ús racional dels medicaments i productes sanitaris, fan imprescindible una revisió i actualització de determinades activitats i funcions en matèria de productes i assistència farmacèutica, en l'àmbit de l'Agència Valenciana de Salut, per tal d'aconseguir el major grau d'efectivitat i economia en els recursos, propis o concertats, dedicats a esta finalitat. La creixent autonomia en la gestió sanitària de la xarxa pública ho és sense minva del caràcter de servici públic subjecte als criteris generals de planificació de l'Agència Valenciana de Salut, i es reforcen els principis de coordinació i cooperació entre els distints centres i àmbits assistencials de manera que s'asseguren plenament els drets dels ciutadans a la protecció de la salut.

 

II

 

L'actual regulació de les oficines de farmàcia va ser enunciada tant en l'article 103.3 de la Llei 14/1986, de 25 d'abril, General de Sanitat, com en les lleis 25/1990, de 20 de desembre, del Medicament, 29/2006, de 26 de juliol, de Garanties i Ús Racional dels Medicaments i Productes Sanitaris, i 16/1997, de 25 d'abril, de Regulació dels Servicis de les Oficines de Farmàcia, sobre la base de millorar l'atenció farmacèutica a la població, per mitjà de la flexibilitat i actualització de les funcions i servicis de les oficines de farmàcia. L'ordenació, activitats i funcions han sigut completades per mitjà de la Llei 6/1998, de 22 de juny, de la Generalitat, d'Ordenació Farmacèutica de la Comunitat Valenciana. En les oficines de farmàcia, els farmacèutics, com a responsables de la dispensació de medicaments als ciutadans, vetlen pel compliment de les pautes establides pel metge responsable del pacient en la prescripció i cooperaran amb ell en el seguiment del tractament a través dels procediments d'atenció farmacèutica, contribuint a assegurar-ne l'eficàcia i la seguretat. Així mateix, participaran en la realització del conjunt d'activitats destinades a la utilització racional dels medicaments, en particular a través de la dispensació informada al pacient. Les condicions de col·laboració de les oficines de farmàcia se sustenten en l'article 33 de la Llei 16/2003, de 28 de maig, de Cohesió i Qualitat del Sistema Nacional de Salut, l'article 96 de la referenciada Llei 29/2006, de 26 de juliol, de Garanties i Ús Racional dels Medicaments i Productes Sanitaris, i l'article 6 de la Llei 6/1998, de 22 de juny, de la Generalitat, d'Ordenació Farmacèutica de la Comunitat Valenciana. Un major nivell de concreció i compromisos contractuals estableix el Concert de Prestació Farmacèutica de 2004 i les seues addendes d'actualització.

 

III

 

En 2007 es van complir 40 anys de la creació dels servicis farmacèutics en els hospitals de la Seguretat Social (Orde de Presidència de Govern de 21 de juny de 1967) i 35 anys de la seua jerarquització i inclusió com a servici general clínic en l'organigrama de les institucions sanitàries (Orde Ministerial de 7 de juliol de 1972 per la qual s'aprova el reglament de règim i govern de les institucions sanitàries de la Seguretat Social i l'Orde Ministerial d'1 de febrer de 1977). Des de llavors, conseqüència des de 1986 del desenvolupament de la Llei General de Sanitat en un procés d'universalització gradual del dret a l'assistència sanitària pública, les lleis 25/1990, de 25 de desembre, del Medicament, i 29/2006, de 26 de juliol, de Garanties i Ús Racional dels Medicaments i Productes Sanitaris, dediquen part de l'articulat a la farmàcia hospitalària. Dins del patrimoni legislatiu autonómic, la Llei 6/1998, de 22 de juny, de la Generalitat, d'Ordenació Farmacèutica de la Comunitat Valenciana, el Decret 259/1993, de 30 de desembre, del Consell d'Ordenació Sanitària dels Servicis Farmacèutics Hospitalaris, així com el Reglament de Funcionament de l'Atenció Especialitzada en la Comunitat Valenciana, delimiten el marc orgànic i funcional dels servicis farmacèutics hospitalaris en l'àmbit del sector públic.

 

IV

 

La necessitat del desenvolupament dels servicis farmacèutics d'atenció primària va de la mà de la implantació i desplegament del nou model d'atenció primària en el nostre país. Ja el 1985 van ser convocades unes jornades pel Ministeri de Sanitat per a analitzar i desplegar la figura d'un «assessor de medicaments de l'equip d'atenció primària» donat l'exponencial desenvolupament de la farmacopea a l'abast dels metges d'atenció primària i la seua creixent importància a nivell pressupostari que planteja la necessitat de donar un major suport tècnic als professionals sanitaris en el procés de selecció i de prescripció racional del medicament. En l'àmbit de la nostra Comunitat, l'Orde d'11 d'octubre de 2000, de la Conselleria de Sanitat, regula la creació, autorització i funcionament dels servicis farmacèutics d'àrea en desplegament de l'article 40 de la Llei 6/1998, de 22 de juny, d'Ordenació Farmacèutica de la Comunitat Valenciana.

Les funcions del farmacèutic d'àrea s'enquadren fonamentalment dins del camp d'estudi, disseny i avaluació d'intervencions per a millorar l'efectivitat i eficiència de la pràctica clínica. Recentment, en el capítol II del títol VI de la Llei 29/2006, de 26 de juliol, de Garanties i Ús Racional dels Medicaments i Productes Sanitaris, es normalitza l'exigència d'estes estructures de suport per a l'ús racional de medicaments i productes sanitaris en atenció primària en tot l'Estat espanyol. Actualment realitzen esta activitat una xifra superior a 450 professionals a Espanya i estan registrats més de 140 servicis farmacèutics d'atenció primària. En els coneixements per a desplegar la cartera de servicis dels servicis de farmàcia d'atenció primària destaquen: a) farmacoteràpia i gestió clínica de patologies i processos prevalents en atenció primària; b) epidemiologia i metodologia d'estudi de la variabilitat d'ús de medicaments per les poblacions; c) tècniques de comunicació i metodologia de disseny d'intervencions per a modificar hàbits de prescripció, i d) compliment terapèutic i ús segur dels medicaments en la comunitat. Estes funcions, amb vistes a una economia d'escala en el seu àmbit d'actuació, han sigut tradicionalment completades amb altres activitats farmacèutiques com ara la gestió de subministraments i dispensació de medicaments (vacunes, medicaments d'urgència i medicaments estrangers).

 

V

 

El Consell ha incrementat el marc anterior amb innovacions corporatives que complementen els instruments per a potenciar l'ús racional del medicament en l'àmbit ambulatori, tant des de la perspectiva de l'atenció especialitzada com de l'atenció primària.

D'una banda, l'assistència farmacèutica sociosanitària, que a la Comunitat té l'origen en l'Acord de 16 de maig de 1995 del Consell, en què s'establia que l'assistència farmacèutica en els centres sociosanitaris es desplegaria per mitjà de tres modalitats, servicis de farmàcia, depósits i farmacioles. La formalització legislativa pren cos amb la Llei 5/1997, de 25 de juny, de la Generalitat, per la qual es regula el sistema de servicis socials en l'àmbit de la Comunitat Valenciana, que en l'apartat 4 de l'article 34 va articular que l'atenció farmacèutica en les residències sociosanitàries es durà a terme a través dels servicis de farmàcia i els depósits de medicaments. Conseqüent amb les línies anteriors, la Llei 6/1998, de la Generalitat, d'Ordenació Farmacèutica de la Comunitat Valenciana, en el capítol II, secció segona, va desplegar els servicis farmacèutics en els centres sociosanitaris, i l'article 48 indica que estos centres estaran obligats a establir servicis de farmàcia o depósits de medicaments en funció de la capacitat de l'establiment i del tipus d'atenció mèdica i farmacológica que requerisca la població atesa. La figura de la farmaciola sociosanitària ha completat les diferents opcions de subministrament de productes farmacèutics en centres sociosanitaris a través de la Llei 12/2004, de 27 de desembre, de Mesures Fiscals, de Gestió Administrativa i Financera, i d'Organització de la Generalitat, la Llei 1/2008, de 17 d'abril, de Garanties de Subministrament de Medicaments, i la Llei 12/2009, de 23 de desembre, de Mesures Fiscals, de Gestió Administrativa i Financera, i d'Organització de la Generalitat.

D'altra banda, en l'àmbit de l'atenció especialitzada, amb l'Orde de 31 de juliol de 2001, de la Conselleria de Sanitat, de Creació d'Unitats d'Atenció Farmacèutica a Pacients Externs (UFPE). Són unitats assistencials en què el farmacèutic, per mitjà de la implementació de processos d'atenció farmacèutica, presta una atenció integral als pacients externs que requereixen, per al seu tractament, la dispensació de medicaments qualificats d'ús hospitalari o aquells sotmesos a una particular vigilància, supervisió i control d'acord amb la legislació. A més, les UFPE haurien d'informar tant de la medicació prescrita en recepta oficial en consultes externes, com el pacient sobre el tractament prescrit a l'alta hospitalària.

L'apartat tercer de la disposició final primera de la Llei 12/2009, de 23 de desembre, de Mesures Fiscals, de Gestió Administrativa i Financera, i d'Organització de la Generalitat, habilita el Consell perquè, en el termini màxim d'un any, establisca la normativa reglamentària que regule l'atenció farmacèutica domiciliària. En el curt termini, en l'àmbit de l'atenció ambulatória primària, els servicis d'atenció farmacèutica domiciliària hauran de garantir l'accessibilitat dels productes farmacèutics a les persones en situació de dependència i amb dificultats d'accedir a l'oficina de farmàcia per a aconseguir un rendiment óptim del seu tractament farmacológic. Els programes d'atenció farmacèutica domiciliària faciliten l'accés als medicaments als usuaris adscrits als servicis d'ajuda domiciliària o dependents, milloren l'adhesió als tractaments, garanteixen el correcte emmagatzemament i ajuda a l'auxiliar domiciliari o cuidador a la seua labor en tots els aspectes relacionats amb els medicaments.

Completa l'entorn descrit en paràgrafs anteriors, en l'àmbit de la Conselleria de Sanitat, les activitats de la Inspecció Farmacèutica de Servicis Sanitaris regulades en el Decret 56/2006, de 28 d'abril, de Reglament d'Organització i Funcionament de la Inspecció de Servicis Sanitaris de la Conselleria de Sanitat, l'article 11 del qual ordena la col·laboració en els programes d'ús racional del medicament i les activitats específiques en matèria d'estudis d'utilització de medicaments i farmacoeconómics, en especial, de nous principis actius incorporats a l'arsenal terapèutic.

 

VI

 

Es desprén del relat anterior que les actuacions en matèria d'ús racional del medicament i atenció farmacèutica estan caracteritzades per una extensa regulació legal en el nivell superior de la jerarquia normativa (rang de llei), en particular la Llei 29/2006, de 26 de juliol, que d'una banda facilita la compressió de l'abast de les activitats de cada un dels dispositius i unitats professionals referenciades, peró d'altra banda pot generar espais d'activitats i funcions solapades donat l'interés primari del legislador, tant estatal com autonómic, de dotar la societat de les activitats i servicis en ús racional del medicament en tots els espais públics i privats.

La Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, estableix com un objectiu prioritari de l'Agència Valenciana de Salut la major eficiència en la gestió dels seus recursos i la coordinació de totes les entitats administratives amb responsabilitat en el camp de la salut. Els departaments de salut, en el seu àmbit, han de procurar la màxima integració de les accions de promoció, prevenció, curació de la malaltia i de rehabilitació, a través de la coordinació dels diferents recursos existents, de manera que se'n possibilite la màxima eficiència en la ubicació i usos, així com l'establiment de les condicions estratègiques més adequades que garantisquen una sanitat sense escalons, d'acord amb els principis de la Llei d'Ordenació Sanitària.

Per tal de maximitzar els processos dels diferents dispositius i unitats farmacèutiques en el marc del mandat realitzat per la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, en matèria d'ús racional del medicament, el present decret prioritza funcions, delimita activitats i ordena la coordinació intradepartamental, en el marc de la legislació bàsica de l'Estat i de l'orde jurídic autonómic.

 

VII

 

El decret també aclareix l'abast del concepte d'integració com l'esforç coordinat i planificat entre les unitats i dispositius farmacèutics que conformen l'àmbit departamental, sense perdre la individualitat organitzativa i normativa própia de cada unitat. Cal destacar que les estructures de suport per a l'ús racional del medicament i productes sanitaris en atenció primària es constitueixen legalment com a part própia de l'estructura de gestió d'atenció primària (article 81 de la Llei 29/2006, de 26 de juliol, de Garanties i Ús Racional dels Medicaments i Productes Sanitaris) enfront de la constitució legal com a part própia d'un servici d'un centre sanitari (hospital) en el supósit dels servicis de farmàcia hospitalària (article 82 de la Llei 29/2006, de 26 de juliol, de Garanties i Ús Racional dels Medicaments i Productes Sanitaris).

Tal com es relata al començament d'este preàmbul, és la missió original de cada dispositiu el que origina la imposició legal de la seua existència. En el cas de les estructures de suport per a l'ús racional del medicament, en atenció primària, la seua missió fonamental es dirigeix a l'activitat de consultoria per a millorar l'eficiència en la utilització de recursos farmacèutics pels facultatius mèdics i el seguiment de la farmacoteràpia de pacients polimedicats. En els supósits dels servicis de farmàcia hospitalària, la seua missió es dirigeix a la dispensació de medicaments als pacients ingressats i el seguiment de la seua farmacoteràpia.

És important no confondre els termes absorció amb integració i diluir les responsabilitats en matèria d'ús racional del medicament en la conformació de noves unitats professionals que trenquen l'estratègia multidisciplinària d'abordatge de l'ús racional del medicament.

L'àmbit d'actuació i funcions desenvolupades per cada un dels dispositius de suport a l'ús racional del medicament en atenció primària i hospitalària en l'Agència Valenciana de Salut s'ha recolzat en una participació multidisciplinària de dos comissions: la comissió de farmàcia i terapèutica hospitalària i la comissió d'ús racional del medicament. Ambdues comissions han comprés dimensions sanitàries molt diferenciades tant per l'espai geogràfic (hospital davant de departament), professionals participants (àmbit hospitalari davant d'àmbit ambulatori), processos sanitaris (curació i rehabilitació hospitalària davant de prevenció, protecció, curació i rehabilitació ambulatória), provisió i logística de medicaments (própia en l'hospital davant de concertada a través d'oficines de farmàcia), productes farmacèutics afectats (medicaments davant de medicaments/efectes i accessoris/dietoterapèutics) i impacte pressupostari dels medicaments (quatre vegades superior en l'àmbit ambulatori). La teoria de l'organització ens avança que ambdues comissions no poden ni han de ser substituïdes per una única comissió departamental que, a més de no cobrir ni la composició multidisciplinària ni els objectius bàsics enunciats de cada una, només podria evidenciar, en supósits de millora, l'abandó previ de l'activitat de cada una. Només l'impacte pressupostari de la prestació farmacèutica de l'Agència Valenciana de Salut, superior al 10% del conjunt de la Generalitat, aconsella el major grau de delimitació en les responsabilitats i actuacions per tal d'aconseguir el major grau d'efectivitat de les mesures d'actuació proposades.

El projecte també inclou la participació de professionals sanitaris en els diferents comités i comissions, especialment dels servicis de farmacologia clínica com l'especialitat mèdica que avalua els efectes dels fàrmacs en l'espècie humana en general, peró també en subgrups específics i en pacients concrets.

 

VIII

 

A més d'aspectes organitzatius, este decret aborda l'ordenació de funcions que podrien tindre activitats comunes per part dels dispositius de suport d'ús racional del medicament. En este sentit el decret delimita l'abast del concepte de «contribució» a l'ús racional del medicament. Per «contribuir» entenem ajudar i concórrer amb altres a l'èxit d'una certa finalitat, en el nostre cas, l'ús racional del medicament. En este supósit cal ressaltar que la cosa rellevant és la finalitat (l'ús racional del medicament) i la cosa prescindible determinades activitats, més encara si estes es troben cobertes parcialment o totalment per altres dispositius assistencials del departament de salut, i representen d'una banda, en termes económics, un major grau d'eficiència per al sistema públic i per tant, major grau d'efectivitat i menor cost total i, d'altra banda, en termes jurídics, el respecte a l'article 103 de la Carta Magna.

L'adquisició de productes farmacèutics es dirigeix a aconseguir medicaments per mitjà de la compra o la sol·licitud a les entitats legalment autoritzades per a la venda, fabricació, custódia, emmagatzemament i dispensació de medicaments. En els departaments de salut, els servicis de farmàcia hospitalaris són els dispositius farmacèutics amb les millors condicions per a fer les activitats de logística de productes farmacèutics d'una manera més eficient, alhora que actualment realitzen quasi el 100% de les compres directes de medicaments en el departament de salut. Per tant, troba lloc en la nostra legislació la sol·licitud de medicaments per part dels centres d'atenció primària als servicis de farmàcia hospitalària, sense disminuir per aixó la responsabilitat tècnica de les estructures de suport a l'ús racional de medicaments en atenció primària de la correcta distribució, emmagatzemament i dispensació en els centres d'atenció primària.

 

IX

 

L'Estatut d'Autonomia atorga competències exclusives en ordenació farmacèutica i servicis socials (articles 49.1.19 i 49.1.24), així com competències exclusives en l'organització, administració i gestió de totes les institucions sanitàries públiques dins del territori de la Comunitat Valenciana (article 54).

En atenció de totes les consideracions anteriors, de conformitat amb el que disposa en la Llei del Consell, amb l'audiència prèvia dels sectors implicats, a proposta del conseller de Sanitat, conforme amb el Consell Jurídic Consultiu de la Comunitat Valenciana i prèvia deliberació del Consell, en la reunió del dia 27 d'agost de 2010,

 

 

DECRETE

 

CAPÍTOL I  
  Disposicions generals

 

**Article 1. Àmbit d'aplicació**

1. El present decret té com a objecte ordenar i prioritzar les activitats de les estructures de suport per a l'ús racional dels medicaments i productes sanitaris en els departaments sanitaris de l'Agència Valenciana de Salut, en concret els Servicis Farmacèutics d'Àrea (SFA), els Servicis Farmacèutics Hospitalaris (SFH) i les Unitats d'Atenció Farmacèutica de Pacients Externs (UFPE).

2. No s'inclouen en l'àmbit de la norma les oficines de farmàcia i els servicis farmacèutics sociosanitaris.

3. Els SFA i els SFH estan subjectes a autorització administrativa prèvia a la seua creació, obertura, funcionament, ampliació, modificació, trasllat o tancament i al registre, catalogació, avaluació, inspecció i control administratius segons s'establix en l'article 1 i 5 de la Llei 6/1998, de 22 de juny, de la Generalitat, d'Ordenació Farmacèutica de la Comunitat Valenciana.

4. Tots els departaments de salut, amb gestió directa o concessió administrativa de l'Agència Valenciana de Salut, disposaran d'un SFA i SFH, contemplant en la seua cartera de servicis alló que s'ha preceptuat en el present decret.

 

**Article 2. Definicions**

1. Integració farmacèutica departamental: esforç coordinat i planificat entre les estructures farmacèutiques que conformen l'àmbit territorial del departament, sense perdre la individualitat organitzativa i normativa própia de cada dispositiu farmacèutic.

2. Adquisició de medicaments: aconseguir medicaments per mitjà de la compra o la sol·licitud a les entitats legalment autoritzades per a la venda, fabricació, custódia, emmagatzemament i dispensació de medicaments.

3. Urgència mèdica: situació que requereix una actuació mèdica immediata en què la vida del pacient no està en risc, ni estan compromesos els seus órgans vitals, peró la situació pot agreujar-se si no és atés en un temps breu.

4. Emergència mèdica: situació de perill o desastre que requereix una acció immediata on està en risc la vida del pacient i cal atendre'l de manera immediata.

5. Productes farmacèutics: expressió utilitzada tant en la Constitució Espanyola (article 149.16) com en la Llei 14/86, de 14 d'abril, General de Sanitat (títol V), per a denominar el conjunt de medicaments i productes sanitaris.

6. Guies i protocols farmacoterapèutics interactius: recomanacions acompanyades pels seus nivells d'evidència i graus de recomanació per a seleccionar les opcions més adequades per a abordar un problema de salut. Inclou des de tractaments farmacológics fins a intervencions diagnóstiques i mesures de tipus no farmacológic. La informació es prepara per incloure-la en els sistemes d'informació sanitaris, i s'expressa com a elements d'assistència informatitzada a fi de facilitar la presa de decisions en el procés de prescripció o permetent la consulta des de la própia história clínica electrónica.

7. Medicaments d'alt impacte sanitari o económic: medicaments que requereixen que l'anàlisi comparativa de la seua eficàcia, seguretat i eficiència davant de les alternatives terapèutiques disponibles es faça de forma corporativa per al conjunt de l'Agència Valenciana de Salut establint protocols comuns d'utilització en tots els centres sanitaris de l'Agència Valenciana de Salut.

8. Observatoris terapèutics: instrument d'anàlisi de la informació sobre la utilització de medicaments i productes sanitaris en l'abordatge de la morbiditat atesa en l'àmbit de l'Agència Valenciana de Salut, facilitant la retroalimentació i l'avaluació de l'impacte de les accions en ús racional de medicaments i productes sanitaris impulsades des de l'Agència Valenciana de Salut.

 

 

CAPÍTOL II  
 Ordenació i estratègies per a l'ús racional de productes farmacèutics

 

**Article 3. Integració dels dispositius farmacèutics en els departaments de salut**

1. En els departaments de salut s'obtindrà la major eficiència en la gestió i utilització dels productes farmacèutics, procurant la màxima integració, a través de la coordinació de les diferents estructures de suport per a l'ús racional de medicaments i productes sanitaris i l'establiment de les condicions estratègiques més adequades que garantisquen una prestació farmacèutica amb continuïtat assistencial.

2. Les estructures de suport per a l'ús racional del medicament en atenció primària, açó és els SFA, constitueixen un dispositiu legalment i professionalment independent dels SFH, i estaran adscrites a les estructures de gestió d'atenció primària. La seua missió fonamental serà la de realitzar activitats de consultoria sobre gestió de la farmacoteràpia que incloga aspectes clínics, efectivitat, seguretat i eficiència de la utilització dels medicaments, proporcionar una correcta informació i formació sobre medicaments i productes sanitaris a professionals sanitaris d'atenció primària i especialitzada ambulatória i coordinar les activitats de revisió i seguiment de pacients polimedicats ambulatoris.

3. Per tal d'aconseguir el major nivell d'eficiència en la utilització dels recursos farmacèutics, en els àmbits departamentals gestionats per l'Agència Valenciana de Salut es disposarà d'un únic procediment per a les activitats següents:

a) Adquisició, gestió i distribució departamental de medicaments als centres sanitaris departamentals.

b) Activitats de formulació de medicaments per als centres sanitaris departamentals.

c) Activitats de dispensació de medicaments i productes sanitaris en els centres sanitaris departamentals.

4. En el marc de la integració departamental i eficiència en la gestió dels recursos farmacèutics, en relació a les activitats d'adquisició, gestió i distribució departamental de medicaments als centres sanitaris i amb vista a l'ordenació de les activitats que contribueixen a l'ús racional del medicament i productes sanitaris en el departament de salut s'observarà:

a) Els SFA, en el marc de les comissions d'ús racional de productes farmacèutics, dissenyaran i aprovaran els procediments de sol·licitud, distribució i emmagatzemament de medicaments i productes sanitaris per als centres i estructures d'atenció primària que siguen necessaris per a ser aplicats dins dels centres d'atenció primària i en els tractaments per als quals s'exigisca una particular vigilància, supervisió i control, incloent, en tots els procediments, l'apartat 4.c d'este article.

b) La vinculació dels depósits i farmacioles dels centres d'atenció primària, en compliment de la legislació, serà en tot cas al SFA.

c) El subministrament de medicaments als depósits i farmacioles dels centres d'atenció primària es farà sota la supervisió tècnica del SFA, per mitjà de l'adquisició al SFH, que serà el responsable de la distribució de medicaments a tots els depósits i farmacioles del departament de salut. Totes les peticions de medicaments de centres sanitaris d'àmbit ambulatori es cursaran directament al SFH, i s'observaran, en l'àmbit dels centres d'atenció primària, les condicions del sistema de distribució aprovades en la comissió d'ús racional del medicaments del departament.

d) Es procedirà al tancament i clausura dels magatzems generals dels SFA, en la seua faceta d'espai físic per a l'adquisició, qualitat, correcta conservació, custódia, preparació de fórmules magistrals o preparats oficinals per als centres d'atenció primària.

5. Les activitats necessàries d'elaboració i formulació de medicaments, en el marc de la disposició addicional del Decret 14/2006, de 20 de gener, del Consell, pel qual s'establix la normativa per a l'aplicació en la Comunitat Valenciana del Reial Decret 175/2001, de 23 de febrer, pel qual es van aprovar les normes de correcta elaboració i control de qualitat de fórmules magistrals i preparats oficinals, es realitzarà sempre en el SFH del departament de salut.

6. En la dispensació dels medicaments i productes sanitaris per a ser aplicats dins dels centres sanitaris i dels que s'exigisca una particular vigilància, supervisió i control, segons s'establix en l'article 103 de la Llei 14/1986, de 25 d'abril, General de Sanitat i l'article 2.6 de la Llei 29/2006, de Garanties i Ús Racional de Medicaments i Productes Sanitaris, i en les disposicions reglamentàries que el despleguen s'observarà que:

a) Es disposarà en cada centre sanitari d'un únic punt d'atenció directa als pacients i s'ampliarà l'accessibilitat horària per a dispensació als pacients, impulsant les cites programades i el contacte previ telefónic per a concertar la cita de dispensació.

b) Els medicaments d'ús hospitalari, els productes farmacèutics d'especial supervisió i control i els medicaments no autoritzats a Espanya per a pacients ambulatoris es dispensaran en les UFPE, excepte en els supósits on s'haja autoritzat als centres d'atenció primària la dispensació de medicaments amb una especial vigilància, supervisió i control.

 

**Article 4. Funcions dels comités i comissions en matèria d'utilització de productes farmacèutics******[1]****

*Derogat*

 

**Article 5. Composició i funcionament dels comités i comissions en matèria d'utilització de productes farmacèutics******[2]****

*Derogat*

 

**Article 6. Pla Estratègic Departamental d'Ús Racional de Productes Farmacèutics******[3]****

*Derogat*

 

 

CAPÍTOL III  
 Activitats de les estructures de suport per a l'ús racional de productes farmacèutics

 

**Article 7. Priorització de les funcions i activitats de les estructures de suport per a l'ús racional de productes farmacèutics en l'atenció hospitalària de l'Agència Valenciana de Salut******[4]****

*Derogat*

 

**Article 8. Priorització de les funcions i activitats de les estructures de suport per a l'ús racional de productes farmacèutics en l'atenció ambulatória de l'Agència Valenciana de Salut******[5]****

*Derogat*

 

**Article 9. Valoració de l'exercici i formació dels professionals de les estructures de suport per a l'ús racional dels medicaments i productes sanitaris******[6]****

*Derogat*

 

**Article 10. Règim de funcionament dels servicis farmacèutics en l'Agència Valenciana de Salut**

1. La dotació de professionals farmacèutics haurà de garantir una assistència farmacèutica correcta, així com el normal desplegament de les funcions previstes en la normativa. Com a mínim, haurà de mantindre's un responsable farmacèutic amb presència física i actuació professional durant el temps de funcionament del servici de farmàcia en les seues activitats d'adquisició, conservació, distribució i dispensació de medicaments. La falta de presència física i actuació de farmacèutics constitueix una infracció greu segons que tipifiquen els articles 64.b) 4 i 5 de la Llei 6/1998, de 22 de juny, de la Generalitat, d'Ordenació Farmacèutica de la Comunitat Valenciana, i l'article 101.2.b).20 de la Llei 29/2006, de 26 de juliol, de Garanties i Ús Racional dels Medicaments i Productes Sanitaris.

2. La direcció del centre sanitari i els responsables farmacèutics establiran per escrit les instruccions necessàries per a la conservació, accessibilitat, disponibilitat i reposició dels medicaments, amb una particular atenció i rigorós control quant als medicaments estupefaents i psicótrops disponibles en el centre sanitari i qualsevol altre medicament que requerisca un control especial.

3. L'organització i el règim de funcionament dels servicis farmacèutics ha de permetre la disponibilitat de medicaments les 24 hores de tots els dies, i la direcció del centre sanitari i els responsables farmacèutics han d'establir la cobertura del personal que es faça responsable de la utilització dels medicaments durant este temps. Els centres sanitaris disposaran de depósits i farmacioles de medicaments per a establir un sistema de dispensació d'urgència fora de l'horari d'obertura del servici de farmàcia, així com els protocols d'actuació en cas d'urgències o emergències mèdiques que requerisquen medicaments no inclosos en els depósits o farmacioles esmentats.

 

 

CAPÍTOL IV  
 Ordenació de les activitats en el sistema electrónic de recepta i ordes de dispensació ****[7]****

 

**Article 11. Procediments en matèria de dispensació en el sistema electrónic de recepta i ordes de dispensació.**

1. El pacient haurà de presentar la seua targeta acreditativa del dret a assistència sanitària així com l'informe de tractaments vigents, amb el seu codi especial, perquè el farmacèutic puga realitzar la dispensació del medicament per mitjà de la captura informatitzada i d'ambdós dades. Només es permetrà l'accés dels farmacèutics al sistema electrónic per mitjà de la targeta sanitària del pacient degudament reconeguda pel sistema de recepta electrónica, i haurà de ser tornada de forma immediata al seu titular i sense que puga ser retinguda en l'oficina de farmàcia.

2. La instauració dels servicis de recepta electrónica comporta un redisseny dels justificants que confirmen que la dispensació s'ha realitzat. Les dispensacions de productes farmacèutics realitzades en el sistema de recepta electrónica estaran acompanyades d'un «justificant de la dispensació» que faciliten la seua facturació. En el moment de la dispensació, el sistema de recepta electrónica hauran d'incorporar i remetre a l'Agència Valenciana de Salut, les dades d'identificació del producte dispensat, codificats conforme al nomenclàtor oficial de productes farmacèutics del Sistema Nacional de Salut, nombre d'envasos dispensats i la seua identificació unitària quan siga possible, identificació de l'oficina de farmàcia dispensadora, utilitzant per a aixó el NIF/CIF del seu titular, així com el número d'identificació de l'oficina de farmàcia atorgat per l'administració sanitària competent, i la data de dispensació, en el format que el node nacional d'intercanvi tinga establit a este efecte. Esta informació serà l'única que quedarà als efectes de facturació en l'organització farmacèutica col·legial, mentres intervinga com a responsable de d'esta, i estarà a disposició de les administracions sanitàries competents de conformitat amb la seua normativa d'aplicació.

3. El model de recepta electrónica permetrà dispensar i incorporar en el sistema d'informació tant receptes electróniques com receptes manuscrites o informatitzades en suport de paper. El sistema de recepta electrónica suportarà les modalitats següents:

a) Modalitat automatitzada: dispensació de productes farmacèutics prescrits en recepta electrónica des del sistema d'informació ambulatori de l'Agència Valenciana de Salut. El sistema localitzarà les prescripcions pendents per al pacient. En el cas de medicaments subjectes a visat previ a la dispensació, el sistema no permetrà la dispensació fins a la validació electrónica del tractament des de la Inspecció de Servicis Sanitaris.

b) Modalitat semiautomatitzada: dispensació de productes farmacèutics prescrits en suport paper i generats pel sistema d'informació ambulatori de l'Agència Valenciana de Salut i que incorporen firma electrónica reconeguda. Per a facilitar la dispensació i reduir els processos administratius de les oficines de farmàcia es captura, en el sistema de gestió de l'oficina de farmàcia:

- les dades del pacient (targeta SIP o document acreditatiu per als usuaris d'altres comunitats autónomes)

- el codi de la recepta

- amb el número de targeta sanitària i el codi de la recepta es recuperen totes les dades descrites en l'anterior apartat (dispensació automatitzada) i es procedeix a tots els efectes de manera semblant a la modalitat automatitzada

c) Dispensació mecanitzada: dispensació de productes farmacèutics prescrits en suport paper o altres sistemes informàtics diferents del sistema d'informació ambulatori de l'Agència Valenciana de Salut. Per a facilitar la dispensació i reduir els processos administratius de les oficines de farmàcia es captura en el sistema de gestió de l'oficina de farmàcia:

- les dades del pacient (targeta SIP o document acreditatiu per als usuaris d'altres comunitats autónomes).

- Es captura el codi barra de la recepta. Amb esta acció automàticament identifiquem la recepta (codi alfanumèric) i la procedència de la recepta.

- Es captura el codi barra del producte dispensat. Amb esta acció automàticament identifiquem el producte, grup de facturació, aportació i nombre d'envasos.

- Al disposar de totes les dades descrites en els anteriors apartats (dispensació automatitzada), es procedeix a tots els efectes de manera semblant a la modalitat automatitzada.

4. En els supósits d'una pèrdua de servici del sistema declarada pel sistema d'informació ambulatori de l'Agència Valenciana de Salut s'activaran els plans de contingència que disposaran de les modalitats següents:

a) Si el sistema de gestió de l'oficina de farmàcia es troba operatiu: es capturarà el número SIP i codi especial, dispensant com a màxim, un envàs dels tractaments de l'informe vigent que no es troben finalitzats. Una vegada finalitzada la dispensació, el farmacèutic haurà de datar, segellar i firmar l'informe de tractaments vigents del pacient. En el mateix dia no podrà dispensar-se més medicació per esta modalitat determinada pel pla de contingència al pacient.

b) El sistema de gestió de l'oficina de farmàcia no es troba operatiu: es dispensarà com a màxim un envàs dels tractaments de l'informe vigent que no es troben finalitzats. Una vegada finalitzada la dispensació, es retindrà el full de tractaments per a facilitar el registre en el sistema de gestió de les oficines de farmàcia. Una vegada recuperada la seua operativitat, s'annexarà el full de tractaments omplit al document justificatiu de la dispensació. S'indicarà al pacient la necessitat d'acudir al seu centre sanitari per a obtindre un nou full de tractament.

c) Una vegada restaurats els servicis del sistema informàtic, s'enviarà automàticament pels sistemes locals la informació emmagatzemada en els apartats anteriors per a conciliar amb la informació dels medicaments en el Gestor de Prestació Farmacèutica pendent de dispensar.

d) En el supósit de les modalitats semiautomàtica i mecanitzada, davant d'una pèrdua de servici del sistema declarada pel sistema d'informació ambulatori de l'Agència Valenciana de Salut, es capturarà el número de targeta sanitària i codi de la recepta, i es procedirà a continuació com en l'apartat de dispensació mecanitzada. Una vegada restaurats els servicis del sistema, s'enviarà automàticament esta informació per a conciliar amb la informació de receptes electróniques en el Gestor de Prestació Farmacèutica pendent de dispensar.

5. Als efectes d'ajustar les aportacions mensuals realitzades pels ciutadans en matèria de prestació farmacèutica i maximitzar l'eficàcia dels mecanismes de control del sistema de recepta electrónica, tant en l'àmbit de la seguretat clínica en la utilització de productes farmacèutics com per a evitar situacions il·lícites, totes les receptes facturades per les oficines de farmàcia a càrrec de l'Agència Valenciana de Salut seran dispensades per algunes de les alternatives enumerades en l'apartat quart d'este article.

 

**Article 12. Procediments d'integració d'informació en matèria de dispensació de productes farmacèutics dispensats per servicis farmacèutics a pacients ambulatoris.**

En l'àmbit de l'Agència Valenciana de Salut, serà obligatori el registre o integració amb el sistema d'informació de transcripció i dispensació MDISP per a tots els productes farmacèutics subministrats directament als assegurats i beneficiaris en centres sanitaris i sociosanitaris en l'àmbit ambulatori.

 

**Article 13. Condicions de facturació i pagament de l'acord marc pel qual s’estableixen les condicions de concertació per a l'execució de la prestació farmacèutica a través de les oficines de farmàcia de la Comunitat Valenciana**

1. L'acte de la dispensació i facturació a càrrec de l'Agència Valenciana de Salut inclourà:

a) L'exigència de presentació de l'usuari de la targeta sanitària individual i la comprovació que l'usuari té dret a prestació farmacèutica a càrrec de l'Agència Valenciana de Salut.

b) La captura informatitzada per a totes les dispensacions realitzades del número de targeta sanitària i de la resta d'elements identificatius d'una dispensació de productes farmacèutics:

1. Província

2. Mes i any

3. Número de farmàcia i paquet

4. Grup de recepta

5. Codi nacional de l'especialitat, efecte o accessori o codi del segell si és el cas

6. Preu de facturació

7. Nombre d'envasos

8. Data de prescripció

9. Tipus d'aportació

10. Número de la recepta

11. Número d'identificació del pacient

12. CDG

13. COM

14. Data de dispensació

14. TSI

15. Aportació

c) Disposar en el lloc reservat a este efecte en el document justificant de dispensació de recepta electrónica o en la recepta en suport de paper, el cupó o cupons-precinte o els comprovants de la dispensació dels productes efectivament dispensats.

d) Mantindre un orde prefixat per a les receptes o els documents justificatius en els seus emmagatzematges.

e) En el model de recepta electrónica el full justificatiu de la dispensació ha d'incloure el codi general de dispensació (CGD) en lletres negretes i d'una grandària rellevant per a facilitar l'ordenació en la facturació mensual de justificants, el codi d'ordenació mensual d'una oficina de farmàcia (COM) que també pot ser utilitzat com a element d'ordenació, l'oficina de farmàcia, els codis dels productes prescrits i dispensats, import total i l'aportació del pacient. Als efectes de reduir la tramitació administrativa, quan els envasos dels productes farmacèutics es puguen identificar unívocament, no serà necessari imprimir i facturar el justificant de dispensació.

f) Els justificants de dispensació de les receptes mèdiques incorporades al sistema de recepta electrónica per les modalitats semiautomàtica i mecanitzada no necessitaran captura de dades addicionals en el procés de facturació, adjuntant inexcusablement en el revers del full normalitzat de facturació les receptes mèdiques oficials que motiven les dispensacions.

2. La facturació de receptes a càrrec de l'Agència Valenciana de Salut s'efectuarà a través de la mecanització informàtica d'estes i comprendrà períodes de mesos naturals que inclourà totes les receptes dispensades en el mes facturat, llevat d'excepcions enumerades en l'acord marc anual. L'Agència Valenciana de Salut abonarà als titulars de les oficines de farmàcia les receptes correctament dispensades i facturades.

3. El procés de facturació inclourà les següents activitats

a) Confecció de les factures: amb la informació obtinguda de les dispensacions electróniques o de la receptes mèdiques o ordes de dispensació, a més de gravar-la en els suports informàtics descrits, que s'utilitzaran com a instruments de control del procés, es confeccionaran mensualment les factures de receptes que serviran com a document per a la formalització del pagament. Es confeccionaran dos tipus classes de factures:

- Factura individual per farmàcia

- Factura resum general en els supósits de la persona física o jurídica, entitat o institució a través de la qual es realitze la facturació periódica

b) Els justificants de dispensació emparats per les corresponents factures individuals de cada oficina de farmàcia es presentaran abans del dia vint del mes següent a què correspon la facturació llevat que en l'acord marc s'hagen considerat altres terminis.

c) Les factures i els suports informàtics de la facturació es presentaran dins dels 15 primers dies del mes següent a què es refereixen estes llevat que en l'acord marc s'hagen considerat altres terminis.

4. El procés de pagament inclourà les activitats següents:

a) El pagament de la factura queda condicionat a l'entrega dels justificants de dispensació i dels suports electrónics que constitueixen els justificants de pagament.

b) Els suports electrónics tenen la consideració d'element tècnic equivalent a la factura i són imprescindibles per a la comprovació d'esta.

c) El pagament de la factura s'entendrà realitzat a compte, estant per tant, a resultes dels imports que s'obtinguen del tractament i comprovacions de la informació.

5. La informació procedent de la mecanització de les receptes només podrà ser utilitzada per a la facturació mensual. Qualsevol altre ús haurà de comptar amb l'autorització expressa de l'Agència Valenciana de Salut. En qualsevol cas la mencionada informació quedarà sotmesa a la legislació i normativa vigent en matèria de protecció de dades de caràcter personal tant de l'usuari com dels professionals.

 

 

DISPOSICIÓ ADDICIONAL

 

**Única. Activitats de formació, informació i implantació del pla estratègic departamental d'ús racional de productes farmacèutics als professionals sanitaris d'atenció especialitzada ambulatória**

En el marc de les activitats i programes específics a desenvolupar en l'àmbit del departament per a la consecució d'objectius del Pla Estratègic Departamental d'Ús Racional de Productes Farmacèutics i l'acord anual de gestió, els SFA podran desplegar les activitats següents destinades als professionals d'atenció especialitzada ambulatória:

a) Actuacions per a aconseguir la màxima adequació de les prescripcions que es generen en l'àmbit de l'atenció especialitzada ambulatória amb les directrius de CUR, inclosos els servicis d'urgències hospitalaris.

b) Avaluar la prestació farmacèutica generada per les prescripcions de les receptes oficials del Sistema Nacional de Salut i ordes de dispensació esteses per professionals sanitaris de l'àmbit d'atenció especialitzada.

 

 

DISPOSICIONS TRANSITÒRIES

 

**Primera. Modificació de l'Orde d'11 d'octubre 2000, de la Conselleria de Sanitat, per mitjà de la qual es regula la creació, autorització i funcionament dels servicis farmacèutics d'Àrea de Salut a la Comunitat Valenciana**

En el termini de tres mesos des de la publicació del present decret, per part de l'Agència Valenciana de Salut s'actualitzarà l'Orde d'11 d'octubre de 2000 sobre els servicis farmacèutics d'àrea de salut, que s'ha d'acomodar al present decret. L'Agència Valenciana de Salut revisarà d'ofici les condicions administratives dels SFA.

 

**Segona. Constitució i funcionament de les comissions i comités corporatius**

En el termini de tres mesos des de la publicació del present decret es procedirà al desenvolupament, constitució i adaptació de les comissions i comités de l'article 4 així com al desenvolupament del seu règim de funcionament i protocols de treball.

 

**Tercera. Presentació dels plans estratègics departamentals en ús racional de productes farmacèutics**

L'1 de gener del 2011 tots els departaments de salut disposaran del seu Pla Estratègic d'Ús Racional de Productes Farmacèutics, que haurà de remetre's a l'Agència Valenciana de Salut segons el que estipula l'article 6 d'este decret.

 

 

DISPOSICIÓ DEROGATÒRIA

 

**Única**

Queden derogades totes les disposicions del mateix rang o d'un rang inferior que s'oposen al que disposa este decret.

 

 

DISPOSICIONS FINALS

 

**Primera. Modificació del Decret 74/2007, de 18 de maig, del Consell, pel qual s'aprova el reglament sobre estructura, organització i funcionament de l'atenció sanitària a la Comunitat Valenciana**

Es dóna una nova redacció a l'article 9.4 del Decret 74/2007, de 18 de maig, del Consell, pel qual s'aprova el reglament sobre estructura, organització i funcionament de l'atenció sanitària a la Comunitat:

«9.4. Dins del departament es potenciarà l'existència i funcionament de comissions clíniques de garantia de qualitat. Hauran d'haver-hi, com a mínim, les comissions següents: históries clíniques; teixits i tumors; mortalitat; infeccions i profilaxi; política antibiótica, farmàcia i terapèutica; ús racional de productes farmacèutics; docència i formació, i comités ètics d'investigació clínica».

 

**Segona. Facultats de desplegament**

Es faculta el conseller de Sanitat per a dictar les disposicions que calguen per al desplegament i execució d'este decret.

 

**Tercera. Entrada en vigor**

Este decret vigeix l'endemà de la publicació en el Diari Oficial de la Comunitat Valenciana.

 

València, 27 d'agost de 2010

 

El president de la Generalitat,

FRANCISCO CAMPS ORTIZ

 

El conseller de Sanitat,

MANUEL CERVERA TAULET

 

 

 

---

****[1]****L’article 4 es deroga per la disposició derogatória única del [**Decret 42/2021, de 18 de març, del Consell**](https://dogv.gva.es/va/eli/es-vc/d/2021/03/18/42/), de regulació de la prestació farmacèutica en els centres sociosanitaris en la Comunitat Valenciana. (DOGV núm. 9051 de 30.03.2021) Ref. Base de dades 002868/2021.

****[2]****L’article 5 es deroga per la disposició derogatória única del [**Decret 42/2021, de 18 de març, del Consell**](https://dogv.gva.es/va/eli/es-vc/d/2021/03/18/42/).

****[3]****L’article 6 es deroga per la disposició derogatória única del [**Decret 42/2021, de 18 de març, del Consell**](https://dogv.gva.es/va/eli/es-vc/d/2021/03/18/42/).

****[4]****L’article 7 es deroga per la disposició derogatória única del [**Decret 42/2021, de 18 de març, del Consell**](https://dogv.gva.es/va/eli/es-vc/d/2021/03/18/42/).

****[5]****L’article 8 es deroga per la disposició derogatória única del [**Decret 42/2021, de 18 de març, del Consell**](https://dogv.gva.es/va/eli/es-vc/d/2021/03/18/42/).

****[6]****L’article 9 es deroga per la disposició derogatória única del [**Decret 42/2021, de 18 de març, del Consell**](https://dogv.gva.es/va/eli/es-vc/d/2021/03/18/42/).

****[7]****El Capítol IV s’afig pel [**Decret Llei 2/2013, d'1 de març de 2013**](https://dogv.gva.es/va/eli/es-vc/dl/2013/03/01/2/).


Còpia Permalink ELI